《题远色阁》
宋代·郭印

倚杖从容日未曛，望中一洗两眸昏。
晴云放出千寻岭，乔木团成几处村。
东去西来长道路，春耕秋穫换郊原。
无穷物象相吞吐，妙趣谁知在不言。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。